ສານ​ຫວຽດ​ນາມ ຕັດ​ສິນ​ໃຫ້ ອະ​ດີດ​ລັດ​ຖະ​ມົນ​ຕີ ຕິດ​ຄຸກ​ຕະ​ຫຼອດ​ຊີ​ວິດ
ທ່ານ​ຊັນ ໄດ້​ຖືກ​ຕັດ​ສິນ​ໃຫ້​ຕິດ​ຄຸກ​ຕະ​ຫຼອດ​ຊີ​ວິດ ຍ້ອນ​ຮັບ​ເງິນ​ສິນ​ບົນ ບວກ​ໃສ່ 16 ປີ ໃນ​ຂໍ້​ຫາ​ລະ​ເມີດ​ ລະ​ບຽບ​​ຄຸ້ມ​ຄອງ​ການ​ລົງ​ທຶນ​ສາ​ທາ​ລະ​ນະ. 
ສານແຫ່ງນຶ່ງຂອງຫວຽດນາມ ໃນວັນເສົາມື້ນີ້ ໄດ້ຕັດສິນໃຫ້ອະດີດລັດຖະມົນຕີຄົນນຶ່ງ ຕິດຄຸກຕະຫຼອດຊີວິດ ໃນຄະດີສໍ້ລາດບັງຫຼວງ ມູນຄ່າຫລາຍລ້ານໂດລາຊຶ່ງນອກນັ້ນແລ້ວ ຍັງມີລັດຖະມົນຕີອີກຄົນນຶ່ງ ພ້ອມດ້ວຍຫົວໜ້າບໍລິຫານ 10 ກວ່າຄົນ ໄດ້ຮັບໂທດຈຳຄຸກເປັນເວລາດົນນານ ອີງຕາມລາຍງານ ຂອງສື່ມວນຊົນ ທ່ານຫງຽນ ບັກ ຊັນ ໄດ້ຖືກກ່າວຫາວ່າ ຮັບເງິນສິນບົນ 3 ລ້ານໂດລາ ໃນການຈັດຊື້ ການບໍລິການໂທລະພາບດີຈີໂຕ ໃນປີ 2016 ໃຫ້ແກ່ບໍລິສັດລັດວິສາຫະກິດ ໂມບີໂຟນ (Mobifone) ຊຶ່ງເປັນນຶ່ງໃນຕາໜ່າງໂທລະສັບເຄື່ອນທີ່ທີ່ບໍລິຫານງານຢູ່ໃນຫວຽດນາມ ເວລາທ່ານເປັນລັດຖະມົນຕີ ກະຊວງຖະແຫຼງຂ່າວແລະສື່ສານຄົມມະນາຄົມ ທ່ານຊັນ ຊຶ່ງເຄີຍເປັນນາຍທະຫານມາກ່ອນ ໄດ້ສັ່ງໃຫ້ເຮັດສັນຍາ ທີ່ພົວພັນກັບການຊື້ຮຸ້ນ 95 ເປີເຊັນຂອງບໍລິສັດ Audio Visual Global (AVG) ທີ່ຍັງເປັນໜີ້ສິນ ໃນມູນຄ່າ 383 83 ລ້ານໂດລາ ຊຶ່ງເປັນລາຄາທີ່ປັບຂຶ້ນເກືອບສິບເທົ່າ ອີງຕາມລາຍງານຂ່າວຂອງໂທລະພາບ VTV ທ່ານຊັນ ໄດ້ຖືກຕັດສິນໃຫ້ຕິດຄຸກຕະຫຼອດຊີວິດ ຍ້ອນຮັບເງິນສິນບົນ ບວກໃສ່ 16 ປີ ໃນຂໍ້ຫາລະເມີດລະບຽບຄຸ້ມຄອງການລົງທຶນສາທາລະນະ ການລົງໂທດຂອງທ່ານເມື່ອຮວມເຂົ້າກັນທັງໝົດແລ້ວ ແມ່ນຈຳຄຸກຕະຫຼອດຊີວິດ ອີງຕາມລາຍງານຂ່າວໂທລະພາບແຫ່ງຊາດ VTV ທີ່ໄດ້ອ້າງຄຳເວົ້າປະທານຜູ້ພິພາກສາ ທີ່ກ່າວຫລັງຈາກການດຳເນີນຄະດີ ເປັນເວລາສອງອາທິດ ທີ່ນະຄອນຫຼວງຮາໂນ່ຍ ສິ້ນສຸດລົງ ທ່ານເຈືອງ ມິນ ຕ່ວນ (Tuong Minh Tuan) ອະດີດຜູ້ຮອງຂອງທ່ານຊັນ ທີ່ເຂົ້ຮັບຕຳແໜ່ງເປັນລັດຖະມົນຕີແທນທ່ານຊັນ ເວລາທ່ານອອກກິນເບ້ຍບຳນານນັ້ນ ໄດ້ຖືກຕັດສິນຕິດຄຸກ 14 ປີ ໃນຂໍ້ຫາດຽວກັນ ທ່ານຕ່ວນຖືກກ່າວຫາວ່າ ຮັບສິນບົນ 500,000 ໂດລາ ເພື່ອເຊັນຂໍ້ຕົກລົງດັ່ງກ່າວ ທ່ານເລ ນາມ ຈາ (Le Ban Tra) ອະດີດປະທານບໍລິສັດໂມບີໂຟນ ແລະທ່ານກາວ ດຸຍ ຫາຍ ຫົວໜ້າບໍລິຫານຂອງບໍລິສັດ ໄດ້ຮັບໂທດຈຳຄຸກ 23 ປີ ແລະ 14 ປີ ຕາມລຳດັບ ໃນຂໍ້ຫາຮັບເງິນສິນບົນແລະບໍລິຫານງານທີ່ຜິດພາດ ທ່ານຈາຖືກກ່າວຫາວ່າ ຮັບເງິນສິນບົນ 2 ລ້ານ 5 ແສນໂດລາ ໃນຂະນະທີ່ທ່ານຫາຍ ຮັບເງິນສິນບົນ 5 ແສນໂດລາ ຜູ້ບໍລິຫານບໍລິສັດ AVG ທ່ານຟາມ ຫຍັດ ຫວູ ຖືກຕັດສິນຈຳຄຸກ 3 ປີ ໃນຂໍ້ຫາ ໃຫ້ເງິນສິນບົນ ອີກ 9 ຄົນ ຮວມທັງເຈົ້າໜ້າທີ່ແລະຜູ້ບໍລິຫານງານ ໄດ້ຮັບໂທດແຕ່ 2 ຫາ 6 ປີ ໃນຄະດີດຽວກັນນີ້